《偕周笔峰买舟之吴门》
清代·马祜

绿杨吹雪满河干，烟水茫茫客路难。白舫乘风容我共，冰弦邀月为君弹。

山移断岸孤帆过，潮落空江二月寒。此去吴阊花正满，计程好向虎丘看。

作者简介：（?—1676）满洲镶红旗人。字笃周，哲柏氏。肄业于盛京官学。顺治初，考授兵科他赤哈哈番。九年翻译进士，授佐领，兼刑部员外郎。迁钦天监监正。康熙八年简江宁巡抚。在任请免桃源等县积欠，减免苏、松、常三府被灾岁赋及苏、松二府浮粮。十二年请发帑赈灾，十五年再灾以忧卒，谥清恪。